Pracovné stretnutie v Lučenci
Jesenné stretnutie Združenia pedagógov zo škôl s regionálnou výchovou sa konalo 21.októbra 2017. Program stretnutia pripravila koordinátorka regionálnej výchovy v ZŠ M.R. Štefánika v Lučenci Mgr. Radana Tuhárska.
V budove základnej školy nás privítala pani riaditeľka Mgr. Gabriela Aláčová a žiaci školy krátkym folklórnym vystúpením. Potom sme sa presunuli do starej budovy základnej školy, kde sme mali možnosť vidieť ukážky hrnčiarskeho krúžku a oboznámili sme sa s tradíciou hrnčiarstva v Novohrade. Tu sa uskutočnila aj plenárna schôdza Združenia pedagógov zo škôl s regionálnou výchovou. Z diskusie vyšli dva závery, ktoré je potrebné riešiť:
- Hľadať spôsoby propagácie združenia, s cieľom získať nových členov.
2.Vyriešiť certifikáciu členov, limitovanú časom trvania platnosti certifikátu. Určiť postup do budúcnosti.
Dohodli sme sa aj na predbežnom pláne pracovných stretnutí na budúci kalendárny rok. Jarné zasadnutie bude na ZŠ Sliač a jesenné v MŠ Kriváň. Výročná konferencia bude pravdepodobne v Hliníku nad Hronom.
Po zasadnutí sme sa autobusom presunuli do zrekonštruovanej Synagógy, kde sme mali krátky výklad o histórii a súčasnom využívaní Synagógy.
Obcou Polichno nás sprevádzal pán starosta Kyseľ, ktorý nám ukázal rodný dom Boženy Slančíkovej Timravy. Navštívili sme aj evanjelický kostol, kde bol jej otec evanjelickým farárom.
Exkurziu sme ukončili na obecnom úrade v Halíči, kde nám združenie starostov obcí Novohradské podzámčie, pripravilo krátku prezentáciu o mikroregióne.
Myslím, že sme boli všetci návštevou Novohradu nadšení. Odniesli sme si veľa informácii o tomto regióne a veľa pozitívnych emócii zo stretnutia s milými, zanietenými ľuďmi. Ďakujeme. PaedDr. Mária Slosiariková